U oštećenim japanskim nuklearkama nastavljaju se napori za sprečavanje topljenja nuklearnog goriva
Direktor UN-ove agencije za atomsku energiju je naglasio da nije vjerojatno da bi ova situacija mogla prerasti u 'novi Černobil'. 
Dok traje sanacija situacije u nuklearkama, odvijaju se isto tako opsežni napori da se pomogne žrtvama potresa. Milijuni Japanaca i četvrti su dan proveli bez struje i s ograničenom opskrbom hranom. U tri potresom oštećene nuklearne elektrane na sjeveroistoku Japana i dalje traju napori za sprečavanje mogućeg topljenja nuklearnog goriva. U jedan od reaktora nuklearke Fukushima upumpava se morska voda, no ona od vrućine isparava, te su šipke goriva dvaput ostale bez hlađenja. Iz područja nuklearke Fukushima i drugih koje su bile oštećene u potresu evakuirano je oko 200 tisuća ljudi. Dok traje sanacija situacije u nuklearkama, odvijaju se isto tako opsežni napori da se pomogne žrtvama potresa. Milijuni Japanaca i četvrti su dan proveli bez struje i s ograničenom opskrbom hranom. Očekuje se da bi broj poginulih uskoro mogao narasti i na više od deset tisuća. Direktor Agencije Ujedinjenih naroda za nuklearnu energiju izjavio je da su u potresu oštećene japanske nuklearke poplavljene, ali da su njihovi reaktori netaknuti a radijacija iz njih – ograničena. Yukiya Amano je istaknuo da vlasti u čine sve napore kako bi se situacija u pogođenim nuklearnim elektranama stabilizirala, te osigurala opća sigurnost. On je naglasio da nije vjerojatno da bi ova situacija mogla prerasti u 'novi Černobil'. U međuvremenu, japanske vlasti su zatražile američku pomoć u vezi s problemima sa sustavima hlađenja u oštećenim nuklearkama. Nesreće u japanskim nuklearkama potakle su u europskim zemljama novi val zabrinutosti u vezi sigurnosti ovih postrojenja. Njemačka kancelarka Angela Merkel objavila je da se privremeno odgađaju planovi o produženju radnog vijeka nekoliko nuklearki starije generacije, od čijeg je zatvaranja vlada prvotno odustala. U ovoj će temi predstavnici Europske unije danas razgovarati u Bruxellesu. U Europi postoji 195 nuklearki, od kojih je većina u pogonu a neke se grade. ****** Japanu pomoć nude mnoge zemlje i pojedinci, od Afganistana pa do pop-pjevačice Lady Gaga. U Japan je stiglo još osam brodova američke ratne mornarice koji su dovezli razne potrepštine te će sudjelovati u humanitarnim operacijama. U Japanu se već nalazi nekoliko američkih spasilačkih ekipa s oko 150 članova. Pomoć stiže i od drugih zapadnih zemalja, poput Britanije, Njemačke, Francuske, Australije i Novog Zelanda, a afganistanska pokrajina Kandahar ponudila je novčanu pomoć od 50 tisuća dolara. Rusija – koja ima teritorijalni spor s Japanom – pojačala je isporuke energenata toj zemlji. Humanitarnu akciju u korist Crvenog križa i Japana proveo je jučer i baseball klub Los Angeles Dodgers, a pjevačica Lady Gaga je dizajnirala narukvicu s natpisom 'Molimo se za Japan'. Zarada od njezine prodaje odlazi žrtvama potresa.